Esmakordselt sõitsin läbi Vormel 1 raja, rallisõitu ma seal ei teinud, aga põnev oli ikka. On see ju ainus nii kitsastel linnatänavatel peetav vormelirada maailmas. Imestan, et kuidas nad ülikiire hooga neid järske kurve seal ikka võtavad. Teades kuidas Tallinnas tõuseb kära, kui mõni olulisem teelõik spordiürituseks kinni pannakse, siis imestan kuidas  Monaco elanikud vormelisõidu üritusest ainult rõõmu tunnevad. Sisuliselt on selleks ajaks kinni ju kogu väikeriigi liiklus. Aga eks see ole samas neile ehk ka üks olulisim päev aastas. Kindlasti on ka pahuraid kodanikke, kelle igapäevaelu see suur lärm ja rahvahulgad segavad, aga ühise asja eest ollakse ikka sõbralikult väljas.